b"\n_START_ARTICLE_\nLennart Lynge Larsen\n_START_SECTION_\nKlubkarriere\n_START_PARAGRAPH_\nLynge Larsen startede som syv-\xc3\xa5rig i den lokale fodboldklub Kj\xc3\xb8benhavns Boldklub, hvor han fik sin fodboldopdragelse og endte med at spille der i hele sin ungdom. Med Frederiksberg-klubben var Lynge Larsen blandt andet med til at blive Danmarksmester for miniputter i 1984. Som 18-\xc3\xa5rig fortsatte han som senior i barndomsklubben, men skiftede kort tid efter som ungsenior til Superligaklubben Br\xc3\xb8ndby IF, hvor han imidlertid kun opn\xc3\xa5ede spilletid p\xc3\xa5 andetholdet i serierne._NEWLINE_I 1997 valgte han derfor at forts\xc3\xa6tte sin spillerkarriere i 1. divisionsklubben \xc3\x98lstykke FC. Tiden hos \xc3\x98lstykke FC viste sig senere at blive problematisk. I 1999 blev Larsen sammen med seks andre \xc3\x98FC-spillere taget af skattev\xc3\xa6senet ved en aktion efter den statslige myndighed blev gjort opm\xc3\xa6rksom p\xc3\xa5 at spillerne afl\xc3\xb8nnedes med penge under bordet af fodboldklubben. Afl\xc3\xb8nningen var kommet i form af uretm\xc3\xa6ssige godtg\xc3\xb8relser for k\xc3\xb8rsel til og fra tr\xc3\xa6ning samt kampe, hvilket bet\xc3\xb8d en ekstra indt\xc3\xa6gt for spillerne og betydeligt lavere l\xc3\xb8nudgifter for klubben. Dette skete udenom de statslige myndigheders viden, som samlet \xc3\xb8nskede en tilbagebetaling p\xc3\xa5 godt 250.000 kroner fra spillerne og uden at klubberne blev holdt \xc3\xb8konomisk ansvarlige. Larsen udtalte i denne forbindelse, at han p\xc3\xa5 dav\xc3\xa6rende tidspunkt ikke kendte til de skattem\xc3\xa6ssige regler og blot fulgte klubledelsens vejledning._NEWLINE_Det kommende \xc3\xa5r skiftede Lynge Larsen til Lyngby FC, som han endte med at spille over 100 kampe for p\xc3\xa5 henholdsvis klubbens f\xc3\xb8rstehold i Superligaen, pokalturneringen samt Europacuppen. Den venstrebenede Larsen havde hidtil spillet som angriber, men blev i tiden hos Lyngby FC omskolet til en position som venstre back eller venstrekantspiller p\xc3\xa5 midtbanen, som han sidenhen har spillet. _NEWLINE_1. divisionsklubben Boldklubben Frem hentede Lynge Larsen til klubben efter Lyngby FC's konkurs i midten af december 2001. Lynge Larsen debuterede for Fremmerne den 17. marts 2002 p\xc3\xa5 hjemmebane mod Skive IK i kamp, der blev vundet med cifrene 3-0, mens hans sidste kamp blev spillet den 9. juni 2002 i Odense mod B1909 og blev vundet 2-1._NEWLINE_Efter tiden i Valby-klubben, og f\xc3\xa6rdigg\xc3\xb8relsen af sin uddannelse til bygningsingeni\xc3\xb8r i sommeren 2002, havde Lynge Larsen en kort udlandskarriere i italiensk fodbold med Serie C1-klubben Varese FC (oprindeligt p\xc3\xa5 en to-\xc3\xa5rig kontrakt sammen med angriberen Anders Nielsen), hvor han blev noteret for samlet seks kampe. Opholdet i Italien blev imidlertid ikke nogen st\xc3\xb8rre spillem\xc3\xa6ssig succes og hans spillerkontrakt blev oph\xc3\xa6vet af klubledelsen efter en halv s\xc3\xa6son._NEWLINE_I l\xc3\xb8bet af vinterpausen 2002/2003 vendte Lynge Larsen tilbage til Danmark og Akademisk Boldklub, p\xc3\xa5 dav\xc3\xa6rende tidspunkt placeret i den bedste fodboldr\xc3\xa6kke, hvor han fik spillet i alt syv ligakampe (ingen scoringer) i for\xc3\xa5ret 2003. Forinden var klubskiftet dog foreg\xc3\xa5et s\xc3\xa5 hurtigt, at han spillede de to f\xc3\xb8rste kampe uden AB havde f\xc3\xa5et bragt spillerlicensen i orden, hvilket Dansk Boldspil-Union (DBU) takserede til to 0-3 skrivebordsnederlag grundet hans status som ulovlig spiller til trods for at AB allerede havde tabt disse kampe p\xc3\xa5 banen. Den 29. maj 2003 beskadigede Lynge Larsen et ledb\xc3\xa5nd samt menisken i det venstre kn\xc3\xa6 (korsb\xc3\xa5ndsskade), hvis medf\xc3\xb8rte en st\xc3\xb8rre kn\xc3\xa6operation i august samme \xc3\xa5r og efterf\xc3\xb8lgende en flere m\xc3\xa5neder lang skadespause og genoptr\xc3\xa6ningsperiode. Lynge Larsen endte med ikke at spille nogen kampe i 2003/04-s\xc3\xa6sonen, der endte med at Gladsaxe-klubben rykkede ned i den n\xc3\xa6stbedste r\xc3\xa6kke. Der skulle endnu en kn\xc3\xa6operation til i juni 2004 f\xc3\xb8r han kunne f\xc3\xa5 sit comeback p\xc3\xa5 fodboldbanen i efter\xc3\xa5ret 2004._NEWLINE_Lynge Larsen skiftede dern\xc3\xa6st til ABs tidligere Superliga-kollegaer fra Viborg FF f\xc3\xb8r han p\xc3\xa5 ny fors\xc3\xb8gte sig med en udlandskarriere i tyske Rot-Weiss Essen (med Bjarne Goldb\xc3\xa6k og Peter Foldgast i spillertruppen) i januar 2005 p\xc3\xa5 en to-\xc3\xa5rig kontrakt. Lynge Larsen n\xc3\xa5ede at spille 11 ligakampe og en enkelt DFB-Pokal kamp for den vesttyske fodboldklub i hele 2005 \xe2\x80\x93 f\xc3\xb8rst i 2. Bundesligaen og (efter nedrykningen) sidenhen i Regionalliga Nord. Lynge Larsen fik efter eget \xc3\xb8nske oph\xc3\xa6vet sin spillerkontrakt med holdet den 31. januar 2006 grundet manglende spilletid p\xc3\xa5 f\xc3\xb8rsteholdet i efter\xc3\xa5rss\xc3\xa6sonen 2005, hvor han fortrinsvist blev benyttet p\xc3\xa5 klubbens andethold i den sjettebedste tyske fodboldr\xc3\xa6kke og kun spillede en enkel kamp i Regionalligaen._NEWLINE_Samme dag, kort tid inden transfervinduet lukkede i januar 2006, som fritstillelsen af RWE gik igennem, skiftede han til 1. divisionsklubben Vejle Boldklub p\xc3\xa5 en halv\xc3\xa5rig kontrakt, hvilket i sommeren samme \xc3\xa5r blev forl\xc3\xa6nget med yderligere et \xc3\xa5r.) Lynge Larsen deltog i 19 officielle kampe for VB, som han var med til at spille op i den bedste r\xc3\xa6kke i 2006/07-s\xc3\xa6sonen efter Vejle Boldklub havde vundet 1. division i 2005/06-s\xc3\xa6sonen. Godt otte m\xc3\xa5neder efter ankomsten afskedigedes han imidlertid for brud p\xc3\xa5 spillerkontrakten efter at have deltaget i en fodboldkamp ved et \xc3\xa5rligt tilbagevendende privat arrangement for tidligere Lyngby Boldklub-spillere den f\xc3\xb8rste weekend i september uden klubbens tilladelse. Klubbens ledelse blev gjort opm\xc3\xa6rksom p\xc3\xa5 situationen af en nyhedsudsendelse fra TV 2. Deltagelsen fandt sted p\xc3\xa5 trods af at defensivspilleren ikke var spilleklar, da han plejede en skade og han umiddelbart stod foran en kommende operation den 5. september p\xc3\xa5 Vejle Sygehus. En efterf\xc3\xb8lgende underskiftsindsamling som protest fra spillertruppen og et uformelt m\xc3\xb8de med Spillerforeningens direkt\xc3\xb8r Mads \xc3\x98land \xc3\xa6ndrede ikke p\xc3\xa5 ledelsens synspunkt._NEWLINE_Lyngby Boldklubs f\xc3\xb8rsteholdsspillere havde opstart p\xc3\xa5 tr\xc3\xa6ningen den 8. januar 2007, hvor han valgte at tr\xc3\xa6ne med efter aftale med LB's cheftr\xc3\xa6ner. Lynge Larsen havde dog kun udsigt til en status som amat\xc3\xb8r p\xc3\xa5 Superliga-holdet. Dagen f\xc3\xb8r for\xc3\xa5rss\xc3\xa6sonpremieren skrev han derfor under p\xc3\xa5 en kortvarig kontrakt med 1. divisionsklubben K\xc3\xb8ge Boldklub, hvor han n\xc3\xa5ede at deltage i 12 divisionskampe. P\xc3\xa5 trods af overvejelser om et karrierestop og p\xc3\xa5begynde et job i det private erhvervsliv, skiftede Lynge Larsen, der er uddannet ingeni\xc3\xb8r, i sommerpausen 2007 til den netop nedrykkede 2. divisionsklub Fremad Amager p\xc3\xa5 en et-\xc3\xa5rig kontrakt. Han debuterede p\xc3\xa5 amagerkanernes f\xc3\xb8rstehold den 5. august samme \xc3\xa5r p\xc3\xa5 udebane i Sundby Idr\xc3\xa6tspark i forbindelse med en 2. divisionskamp mod lokalrivalerne fra B 1908.\n_START_SECTION_\nLandsholdskarriere\n_START_PARAGRAPH_\nLynge Larsen er noteret for tre optr\xc3\xa6dener p\xc3\xa5 ynglinge-landsholdet i 1992 som repr\xc3\xa6sentant for Kj\xc3\xb8benhavns Boldklub. Kampene blev spillet indenfor en to m\xc3\xa5neders periode mod henholdsvis Norge (venskabskamp) og Tjekkoslovakiet (to EM-kvalifikationskampe)."